РЕПУБЛИКА СРБИЈА

НАРОДНА СКУПШТИНА

01 Број 06-2/507-21

30. новембар 2021. године

Б е о г р а д

**З А П И С Н И К**

**ОСМЕ ПОСЕБНЕ СЕДНИЦЕ НАРОДНЕ СКУПШТИНЕ**

**РЕПУБЛИКЕ СРБИЈЕ У ДВАНАЕСТОМ САЗИВУ,**

**ОДРЖАНЕ 30. НОВЕМБРА 2021. ГОДИНЕ**

Седница је почела у 13 часова и 10 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствује 95 народних посланика, а применом електронског система за гласање утврђено је да су у сали присутна 172 народна посланика, односно да је присутна већина од укупног броја свих народних посланика и да постоје услови за рад Народне скупштине, у складу са чланом 49. Закона о Народној скупштини.

Председник је обавестио да су спречени да седници присуствују народни посланици др Весна Ивковић и Милан Урошевић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Душан Бајатовић, Арђенд Бајрами, Надије Бећири, др Марко Богдановић, Јосип Броз, Јелисавета Вељковић, Владан Глишић, Младен Грујић, Владимир Ђукановић, Милан Ђурица, Владан Заграђанин, Енис Имамовић, Крсто Јањушевић, мр Јадранка Јовановић, Наташа Јовановић, доц. др Михаило Јокић, Шаип Камбери, Рајко Капелан, Јасмина Каранац, Драгомир Карић, Јован Колунџија, Маријана Крајновић, Софија Максимовић, Рајка Матовић, Јелена Мијатовић, др Милорад Мијатовић, Јелена Михаиловић, Оливера Недељковић, Слађана Николић, Мира Петровић, Ивана Поповић, Милена Поповић, Никола Радосављевић, Смиља Тишма, Дубравка Филиповски, Ацо Петровић, Љиљана Кузмановић-Вујаковић, Оливера Огњановић, Марина Мирковић, Никола Кожовић, Јелена Катић и Момчило Вуксановић.

Председник је, сагласно члану 90. став 1. Пословника Народне скупштине, обавестио да је позвана да седници присуствује Маја Поповић, министар правде, са сарадницима.

Председник је обавестио да седници присуствују чланови Радне групе за израду Акта о промени Устава Републике Србије, који су седницу Народне скупштине пратили са галерије Велике сале Дома Народне скупштине.

За Осму посебну седницу Народне скупштине Републике Србије у Дванаестом сазиву председник је, на основу члана 121, а у вези са чланом 119. став 3. Пословника утврдио следећи

**Д н е в н и р е д:**

**1. Предлог Aкта о промени Устава Републике Србије**, који је поднео Одбор за уставна питања и законодавство (број 010-2166/21 од 29. новембра 2021. године)

**2. Предлог Уставног закона за спровођење Aкта о промени Устава Републике Србије**, који је поднео Одбор за уставна питања и законодавство (број 010-2167/21 од 29. новембра 2021. године)

**3. Предлог одлуке о расписивању републичког референдума ради потврђивања Акта о промени Устава Републике Србије**, који је поднео Одбор за уставна питања и законодавство (број 010-2168/21 од 29. новембра 2021. године).

Народна скупштина је, већином гласова (од 174 присутна народна посланика, 168 је гласало за, један се уздржао, а пет није гласало), прихватила предлог народног посланика Ивице Дачића да се обави

**заједнички начелни и јединствени претрес о:**

**- Предлогу Aкта о промени Устава Републике Србије,** који је поднео Одбор за уставна питања и законодавство (број 010-2166/21 од 29. новембра 2021. године),

**- Предлогу Уставног закона за спровођење Aкта о промени Устава Републике Србије,** који је поднео Одбор за уставна питања и законодавство (број 010-2167/21 од 29. новембра 2021. године)и

**- Предлогу одлуке о расписивању републичког референдума ради потврђивања Акта о промени Устава Републике Србије,** који је поднео Одбор за уставна питања и законодавство (број 010-2168/21 од 29. новембра 2021. године).

Затим је Народна скупштина прешла на рад по утврђеном дневном реду седнице, односно на **заједнички начелни и јединствени претрес о предлозима аката из тачака 1, 2. и 3. дневног реда**.

Председник је, сагласно чл. 146. став 1, 157. став 1. и 192. став 3, а сходно члану 157. став 2. Пословника, отворио заједнички начелни и јединствени претрес о:

**- Предлогу Aкта о промени Устава Републике Србије,**

**- Предлогу Уставног закона за спровођење Aкта о промени Устава Републике Србије** и

**- Предлогу одлуке о расписивању републичког референдума ради потврђивања Акта о промени Устава Републике Србије.**

Предлоге аката образложила је представник предлагача, народни посланик Јелена Жарић Ковачевић, председник Одбора за уставна питања и законодавство, а затим се за реч јавила Маја Поповић, министар правде, након чега је председавајућа Марија Јевђић, потпредседник Народне скупштине, сагласно члану 27. и члану 87. ст. 2. и 3. Пословника продужила рад седнице Народне скупштине и после 18,00 часова.

У заједничком начелном и јединственом претресу учествовали су народни посланици: Самир Тандир, председник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Селма Кучевић, представник Посланичке групе УЈЕДИЊЕНА ДОЛИНА - СДА САНЏАКА (поводом чијег излагања се за реч јавила представник предлагача, народни посланик Јелена Жарић Ковачевић, после чега је на повреду чл. 106. и 107. Пословника, указао народни посланик Ђорђе Милићевић, након чега су се, за реч и реплику, јавиле министар Маја Поповић и народни посланик Селма Кучевић, а затим се за реч поново јавила министар Маја Поповић, потом је народни посланик Ђорђе Милићевић реплицирао народном посланику Селми Кучевић, после чега су на повреде Пословника указали народни посланици: проф. др Јахја Фехратовић – указао на повреду Пословника не наводећи члан на који се повреда односи и Јелена Жарић Ковачевић – указала на повреду Пословника, не наводећи члан на који се повреда односи), Живота Старчевић, заменик председника Посланичке групе ЈЕДИНСТВЕНА СРБИЈА (ЈС) (коме је реплицирао народни посланик Ђорђе Милићевић) Бранимир Јовановић, председник Посланичке групе Социјалдемократска партија Србије, Стефан Кркобабић, представник Посланичке групе ПУПС - „Три П“, проф. др Жарко Обрадовић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), др Балинт Пастор, председник Посланичке групе САВЕЗ ВОЈВОЂАНСКИХ МАЂАРА, Јелена Жарић Ковачевић, представник Посланичке групе „Александар Вучић - за нашу децу“, Мисала Праменковић, Наташа Михаиловић-Вацић, Марија Јевђић, Ђорђе Милићевић, хаџи Милорад Стошић, др Амела Лукач Зоранић, Снежана Пауновић, Дубравка Краљ, Ђорђе Комленски (након чега су се, више пута, за реч и реплику, јављали министар Маја Поповић и народни посланик Ђорђе Комленски), Жељко Томић, Лука Кебара, Дејан Кесар, Илија Матејић и др Угљеша Мрдић, а затим се за реч јавила министар Маја Поповић, као и народни посланик Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“.

Затим је председник закључио заједнички начелни и јединствени претрес о предлозима аката из тачака 1, 2. и 3. дневног реда.

Председник је, сагласно члану 87. став 5. Пословника Народне скупштине, одредио уторак, 30. новембар 2021. године, са почетком у 18 часова и 32 минута, као Дан за гласање о тачкама дневног реда Осме посебне седнице Народне скупштине Републике Србије у Дванаестом сазиву.

Применом електронског система за гласање утврђено је да је у сали присутно 190народних посланика, односно да је присутна двотрећинска већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда - ПРЕДЛОГ AКТА О ПРОМЕНИ УСТАВА РЕПУБЛИКЕ СРБИЈЕ**

Пошто је Народна скупштина обавила претрес, а пре преласка на одлучивање, председник је подсетио да, на основу члана 203. став 6. Устава Републике Србије, Народна скупштина двотрећинском већином од укупног броја народних посланика усваја акт о промени Устава.

Народна скупштина је, двотрећинском већином од укупног броја народних посланика (од 196 присутних народних посланика, 193 су гласала за, а три су била против), усвојила Акт о промени Устава Републике Србије.

**2. тачка дневног реда - ПРЕДЛОГ УСТАВНОГ ЗАКОНА ЗА СПРОВОЂЕЊЕ AКТА О ПРОМЕНИ УСТАВА РЕПУБЛИКЕ СРБИЈЕ**

Пошто је Народна скупштина обавила претрес, а пре преласка на одлучивање, председник је подсетио да се, на основу члана 205. став 2. Устава Републике Србије, Уставни закон доноси двотрећинском већином од укупног броја народних посланика.

Народна скупштина је, двотрећинском већином од укупног броја народних посланика (од 196 присутних народних посланика, 193 су гласала за, а три су била против), донела Уставни закон за спровођење Акта о промени Устава Републике Србије.

**3. тачка дневног реда - ПРЕДЛОГ ОДЛУКЕ О РАСПИСИВАЊУ РЕПУБЛИЧКОГ РЕФЕРЕНДУМА РАДИ ПОТВРЂИВАЊА АКТА О ПРОМЕНИ УСТАВА РЕПУБЛИКЕ СРБИЈЕ**

Народна скупштина је посебно одлучила да постоје нарочито оправдани разлози за ступање Одлуке на снагу у року краћем од осам дана од дана њеног објављивања (од 196 присутних народних посланика, 193 су гласала за, а три су била против).

Народна скупштина је, двотрећинском већином од укупног броја народних посланика (од 196 присутних народних посланика, 193 су гласала за, а три су била против), донела Одлуку о расписивању републичког референдума ради потврђивања Акта о промени Устава Републике Србије.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио Осму посебну седницу Народне скупштине Републике Србије у Дванаестом сазиву.

Седница је закључена у 18 часова и 40 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић